กำชับ ผอ.รมน.ภาค 4 ยึดบังคับใช้กฎหมายตามแนวทางสันติวิธี พร้อมขอช่วยกันรับคนไทยทยอยกลับจากมาเลเซีย
กำชับ ผอ.รมน.ภาค 4 ยึดบังคับใช้กฎหมายตามแนวทางสันติวิธี พร้อมขอช่วยกันรับคนไทยทยอยกลับจากมาเลเซีย พลโท คงชีพ ตันตระวาณิชย์ โฆษกกระทรวงกลาโหม  เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้รับทราบรายงานสถานการณ์เหตุเจ้าหน้าที่ปะทะกับกลุ่มคนร้ายในพื้นที่เขื่อนปัตตานี ตำบลตาเซะ อำเภอเมือง จังหวัดยะลา จากแม่ทัพภาคที่ 4 / ผอ.รมน.ภาค 4 และ ผบ.ตร.ที่ลงพื้นที่อย่างต่อเนื่อง พร้อมกล่าวแสดงความเสียใจกับครอบครัวของเจ้าหน้าที่ทหารที่เสียชีวิต 1 นาย และได้รับบาดเจ็บจำนวน 6 นาย จากเหตุปะทะดังกล่าวโดยย้ำ ขอให้แม่ทัพภาคที่ 4 ดูแลการรักษาพยาบาลเจ้าหน้าที่ที่ได้รับบาดเจ็บอย่างดีที่สุดและกระทำพิธีทางศาสนากับกำลังพลที่เสียชีวิตอย่างสมเกียรติ พร้อมกับขอเป็นกำลังใจและย้ำการปฏิบัติงานของเจ้าหน้าที่ ขอให้ใช้ความอดทน ระมัดระวังและตั้งอยู่ในความไม่ประมาท โดยยึดมาตรการบังคับใช้กฎหมายกับคนร้ายตามแนวทางสันติวิธี  พร้อมกันนี้ นายกรัฐมนตรีและรัฐมนตรีว่าการกระทรวงกลาโหม ยังได้กำชับ ขอให้ร่วมกันจัดระเบียบชายแดนในมาตรการป้องกันการแพร่ระบาดของ COVID - 19 และช่วยอำนวยความสะดวกรองรับการเดินทางกลับของพี่น้องประชาชนไทย ที่ทยอยกลับจากมาเลเซียผ่านช่องทางที่กำหนด โดยขอให้ประชาสัมพันธ์สร้างความเข้าใจกับมาตรการของรัฐที่กำหนดควบคู่กันไป